CELEX: 62021TN0629
Language: ro
Date: 2021-09-29 00:00:00
Title: Cauza T-629/21: Acțiune introdusă la 29 septembrie 2021 – Ereğli Demir ve Çelik Fabrikaları și alții/Comisia

22.11.2021   
            
            
               RO
            
            
               Jurnalul Oficial al Uniunii Europene
            
            
               C 471/59
            
         
      Acțiune introdusă la 29 septembrie 2021 – Ereğli Demir ve Çelik Fabrikaları și alții/Comisia
      (Cauza T-629/21)
      (2021/C 471/84)
      Limba de procedură: engleza
      
         Părțile
      
      
         Reclamante: Ereğli Demir ve Çelik Fabrikaları TAŞ (Istanbul, Turcia), İskenderun Demir ve Çelik AŞ (Payas, Turcia), Erdemir Çelik Servis Merkezi Sanayi ve Ticaret AŞ (Gebze, Turcia) (reprezentanți: J. Cornelis și F. Graafsma, avocați)
      
         Pârâtă: Comisia Europeană
      
         Concluziile
      
      Reclamantele solicită Tribunalului:
      
                  —
               
               
                  anularea Regulamentului de punere în aplicare (UE) 2021/1100 al Comisiei din 5 iulie 2021 de instituire a unei taxe antidumping definitive și de colectare definitivă a taxei provizorii impuse importurilor de anumite produse plate laminate la cald din fier, din oțel nealiat sau din alte oțeluri aliate, originare din Turcia (JO 2021, L 238, p. 32) și
               
            
                  —
               
               
                  obligarea Comisiei Europene la plata cheltuielilor de judecată efectuate de reclamante.
               
            
         Motivele și principalele argumente
      
      În susținerea acțiunii, reclamantele invocă patru motive.
      
                  1.
               
               
                  Primul motiv, întemeiat pe încălcarea articolului 2 alineatul (10) litera (j) din Regulamentul (UE) nr. 2016/1036 al Parlamentului European și al Consiliului (1) prin efectuarea unei conversii valutare care nu este necesară. În plus, reclamantele susțin că partea introductivă a articolului 2 alineatul (10) și a articolului 2 alineatul (5) din Regulamentul (UE) 2016/1036 au fost de asemenea încălcate întrucât costurile nu au fost stabilite pe baza registrelor contabile ale reclamantelor.
               
            
                  2.
               
               
                  Al doilea motiv, întemeiat pe încălcarea articolului 2 alineatul (10) litera (j) din Regulamentul (UE) 2016/1036, precum și a articolului 2.4 din Acordul antidumping al OMC și a principiului bunei administrări prin respingerea unei ajustări pentru câștigurile și pierderile de acoperire.
               
            
                  3.
               
               
                  Al treilea motiv, întemeiat pe încălcarea articolului 2 alineatul (5), a articolului 2 alineatul (6) și a părții introductive a articolului 2 alineatul (10) din Regulamentul (UE) 2016/1036 prin luarea în considerare de două ori a anumitor cheltuieli de vânzare, generale și administrative pentru vânzările interne ale Isdemir prin intermediul Erdemir.
               
            
                  4.
               
               
                  Al patrulea motiv, întemeiat pe încălcarea articolului 2 alineatul (6) din Regulamentul (UE) 2016/1036 și a articolului 2.2.2 din Acordul antidumping al OMC prin excluderea din cheltuielile de vânzare, generale și administrative a câștigurilor și a pierderilor realizate din schimburile valutare din cheltuielile de vânzare, generale și administrative.
               
            
         (1)  Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (JO 2016, L 176, p. 21).